АҞӘА, мшаԥы 17 - Sputnik. Ливиа аҳҭнықалақь Триполи алахысраан ԥшьҩык ауааԥсыра ҭахеит, 23-ҩык аахақәа роуит ҳәа аанацҳауеит РИА Новости ливиатәи агазеҭ The Libya Observer адыррақәа ҵаҵӷәыс иааганы.
Аҭыжьымҭа аинформациала ахысрақәа мҩаԥнагеит Ливиатәи амилаҭтә ар ркомандаҟаҵаҩ, амаршал Халиф Хафтар инапаҵаҟа иҟоу амчрақәа. Аха дара аграждантә обиектқәа ҳрылахысуамызт ҳәа азгәарҭоит убри аан Триполи итәоу агәыԥқәа ақалақь аиланхарҭақәа "Град" ала ирылахысуаз ҳәа рҳәоит.
"Иаха, ливиатәи ар арратә операциа амҩаԥгараан абџьар хьанҭа рхы иадмырхәеит", - ҳәа аҳәамҭа ҟаиҵеит Ливиатәи амилаҭтә ар апресс-маҵзура аиҳабы Халиф аль-Обеиди.
Мшаԥы 5 рзы Ливиатәи амилаҭтә ар рхада амаршал Халиф Хафтар адҵа ҟаиҵеит ар Триполи "атеррористцәа рҟынтәи ахы иақәиҭыртәырц".
Ливиатәи арратә мчқәа рҟынтәи ахыҵхырҭа адыррақәа рыла Хафтар ир еибашьрада Триполи араионқәа жәпакы рымпыҵархалахьеит. Ирымпыҵархалеит жәларбжьаратәи аҳаиртә баӷәазагьы.
Ливиатәи амилаҭтә ар ркомандаҟаҵаҩ Ахмед аль-Мисмари иажәақәа рыла, Хафтар ир ԥынгыла рымамкәа инеиуеит, аха аҳҭнықалақь ахаҭа макьаназы рнапаҿы иаарымгац.
Муаммара Каддафи 2011 шықәса рзы данахырҳәа ашьҭахь Ливиа иаку ҳәынҭқаррак аҳасабала ишьақәымгылеит. Уажәы атәылаҿ ҩ-напхгарак иҟоуп: мрагылараҿы – ажәлар иалырхыз апарламент, мраҭашәараҿы –ООНи Евроеидгылеи еиҿыркааз, Фаиез Саррадж дызхагыло амилаҭтә еинышәара амчқәа.